GGC จุดนัดพบที่งบไตรมาส 2/61
จากประเด็นกรณีบริษัท โกลบอลกรีนเคมิคอล จำกัด (มหาชน) หรือ GGC แจ้งต่อตลาดหลักทรัพย์แห่งประเทศไทย (ตลท.) ว่า วัตถุดิบคงคลังขาดหายไปจากระบบ ณ วันที่ 31 พ.ค. 2561 คิดเป็นมูลค่าทั้งสิ้น 2,100 ล้านบาท ทำให้เกิดคำถาม เกิดขึ้นทันทีว่า 1) วัตถุดิบคงคลังล่องหนที่ว่ามันคืออะไรแน่..!? 2) บริษัทมีการบันทึกวัตถุดิบไว้ในสต๊อกตั้งแต่เมื่อไหร่.!? 3) ผลกระทบเชิงลบต่องบการเงินบริษัทมากน้อยเพียงใด..!? 4) ผู้ถือหุ้นและนักลงทุนควรต้องทำอย่างไร..!?
3 ก.ค. 2561

แฉทุกวันทันเกมหุ้น
จากประเด็นกรณีบริษัท โกลบอลกรีนเคมิคอล จำกัด (มหาชน) หรือ GGC แจ้งต่อตลาดหลักทรัพย์แห่งประเทศไทย (ตลท.) ว่า วัตถุดิบคงคลังขาดหายไปจากระบบ ณ วันที่ 31 พ.ค. 2561 คิดเป็นมูลค่าทั้งสิ้น 2,100 ล้านบาท ทำให้เกิดคำถาม เกิดขึ้นทันทีว่า 1) วัตถุดิบคงคลังล่องหนที่ว่ามันคืออะไรแน่..!? 2) บริษัทมีการบันทึกวัตถุดิบไว้ในสต๊อกตั้งแต่เมื่อไหร่.!? 3) ผลกระทบเชิงลบต่องบการเงินบริษัทมากน้อยเพียงใด..!? 4) ผู้ถือหุ้นและนักลงทุนควรต้องทำอย่างไร..!?
เป็นคำถามธรรมดา ๆ ไม่ได้ซับซ้อน..แต่คำตอบมีผลต่อนัยการตัดสินใจลงทุนหุ้น GGC อย่างชัดเจน
เริ่มจากวัตถุดิบคงคลังเป็นอะไร อาจเป็นเรื่องเทคนิคก็จริง แต่ GGC ไม่อาจมองข้ามได้และจำเป็นต้องบอกให้ชัดเจนมากกว่านี้ เพื่อกำหนดทิศทางเชิงการผลิตได้ว่า “วัตถุดิบคงคลังที่หายไป” จะมีผลต่อภาคการผลิตหรือออเดอร์ของลูกค้าหรือไม่ และมากน้อยเพียงใด..??
ส่วนประเด็นมีการบันทึกวัตถุดิบเข้ามาในสต๊อกตั้งแต่เมื่อใด เพราะหากเข้ามางวดปี 2560 อาจมีตัวเลขที่ต้องมาทบทวนอีกไม่น้อย..และอาจลุกลามถึง “การแก้ไขงบการเงินย้อนหลัง” ได้เช่นกัน.!
เรื่อง “ผลกระทบเชิงลบต่องบการเงิน” ถูกหยิบยกขึ้นมาพูดกันทุกวงสนทนาเรื่องหุ้นว่า GGC จะขาดทุนเท่าไหร่กันแน่ เรื่องนี้ขึ้นอยู่ที่ผู้สอบบัญชีว่าจะจัดวางเงินมูลค่าความเสียหาย 2,100 ล้านบาทไว้ในงบการเงินอย่างไร
เมื่อดูจากเหตุการณ์ที่เกิดขึ้นช่วงไตรมาส 2/2561 มีความเป็นไปได้สูงว่า ต้องมีการบันทึกเป็นค่าใช้จ่ายในงบการเงินไตรมาส 2/2561 ทั้งจำนวน 2,100 ล้านบาท นั่นหมายถึง GGC ต้องขาดทุนหนัก..อย่างหลีกเลี่ยงไม่ได้
นักวิเคราะห์บางสำนักประเมินว่า GGC ปีนี้จะขาดทุน 1,140 ล้านบาท เท่ากับว่าขาดทุนสุทธิต่อหุ้น ประมาณ 1 บาท ก่อนกลับมาฟื้นตัวช่วงปี 2562
เรื่องไม่จบแค่ GGC แต่กระทบชิ่งถึงบริษัท พีทีที โกลบอล เคมิคอล จำกัด (มหาชน) หรือ PTTGC ในฐานะเป็นบริษัทแม่ ที่ถือหุ้นกว่า 72% หากคิดแบบหยาบ ๆ หากปีนี้ GGC ขาดทุน 1,140 ล้านบาท PTTGC ต้องบันทึกขาดทุนกว่า 700 ล้านบาท ในงบการเงินรวมด้วยเช่นกัน..!?
ดังนั้นจุดนัดพบจึงอยู่ที่งบไตรมาส 2/2561 นี่แหละ..ว่าจะ “ขาดทุนบักโกรก” หรือไม่..!!
ในแง่ผู้ถือหุ้นหรือนักลงทุนเอาไงดี.!? บอกได้คำเดียวว่า “สงครามยังไม่จบ อย่าเพิ่งนับศพทหาร” ประเดี๋ยวจะนับกันไม่หวาดไม่ไหวนะ..จะบอกให้…!!??
…อิ อิ อิ….